Εθνικός Πειραιώς (κολύμβηση)

Το **τμήμα κολύμβησης του [[Εθνικός Πειραιώς|Εθνικού Ο.Φ.Π.Φ.]]** προπολεμικά *ναυτικόν τμήμα*, είναι από τα πρώτα του συλλόγου μαζί με το ποδόσφαιρο και την υδατοσφαίριση κατέχοντας πολλές διακρίσεις και τίτλους στα πρωταθλήματα κολύμβησης της ΕΚΟΦ / ΚΟΕ. Έχει αναδείξει κολυμβητές με παρουσία στους Ολυμπιακούς Αγώνες και θεωρείται από τα σωματεία με  παραδοσιακή παρουσία στο χώρο. Η ανάπτυξη νεαρών κολυμβητών του Εθνικού από τις περιοχές της Καστέλλας στα πρώτα χρόνια της απελευθέρωσης από την Κατοχή, συνετέλεσε στην κυριαρχία της ομάδας πόλο του Εθνικού από το 1952 και μετά.

## Ιστορία
Το τμήμα κολύμβησης του Εθνικού, μαζί με την υδατοσφαίριση αποτελούσε το *ναυτικόν* τμήμα του σωματείου και μαζί με το ποδόσφαιρο, τα πρώτα τμήματα του.

Μετείχε στους πανελλήνιους κολυμβητικούς αγώνες από το 1926 όπου και κέρδισε τον τίτλο του πρωταθλητή Ελλάδος όπως και στο επιμέρους άθλημα της υδατοσφαίρισης (προπολεμικά χρησιμοποιούνταν ο όρος *ουώτερ-πόλο*). Μάλιστα στους αγώνες αυτούς ο Εθνικός μαζί με τον αντίστοιχο Εθνικό Αθηνών, κατέβασαν γυναίκες κολυμβήτριες, κάτι που συνέβαινε για πρώτη φορά. Το 1927, επαναλαμβάνει τον τίτλο του πρωταθλητή κολύμβησης ενώ χάνει τον τίτλο της υδατοσφαίρισης σε ένα επεισοδιακό αγώνα με τον Ολυμπιακό που ο Εθνικός έχασε με 3–2 ενώ κέρδισε την ένσταση που υπέβαλε για επανάληψη αγώνα αλλά ο επαναληπτικός αγώνας δεν διεξήχθη με τον ΣΕΓΑΣ έπειτα από αρκετές συνελεύσεις να κατοχυρώνει τον τίτλο του πρωταθλητή στον Ολυμπιακό βάσει του επεισοδιακού αγώνα τις 31 Ιουλίου. 

Μέχρι και τα μέσα της δεκαετίας του '30, ο Εθνικός υπήρξε από τις σημαντικότερες δυνάμεις στο χώρο. Έπειτα και μέχρι τα πρώτα χρόνια από την απελευθέρωση της Ελλάδας από την Κατοχή, ο Εθνικός περιορίστηκε στον υγρό στίβο (κολύμβηση και υδατοσφαίριση), με τον συμπολίτη Ολυμπιακό, το Παλαιό Φάληρο και τον Ν.Ο. Πατρών να κυριαρχούν, οι πρώτοι δύο στην κολύμβηση, ο τρίτος στην υδατοσφαίριση ενώ και από το 1936 έως και το 1940, ο Κ.Ο. Πειραιά πήρε μεγάλο μέρος του δυναμικού του Εθνικού αφού είτε τιμωρίες από την ομοσπονδία, είτε εσωτερικές διαφωνίες με την διοίκηση, οδήγησαν σε φυγή των κολυμβητών, κάποιο εξ αυτών είχαν αναδειχθεί πρωταθλητές κολύμβησης το 1930 και υδατοσφαίρισης το 1931.

Η τριετία 1947–1951 ήταν πολύ καλή για το κολυμβητικό τμήμα με τον Εθνικό να τερματίζει δεύτερος (1947, 1948) πίσω από το Παλαιό Φάληρο ενώ το 1949 ο Εθνικός κατακτά το πρωτάθλημα κολύμβησης. Εκείνη την περίοδο κάνει το ντεμπούτο του ως κολυμβητής, ο Ανδρέας Γαρύφαλλος ενώ το βαρύ πυροβολικό του τμήματος ήταν ο αδικοχαμένος Παναγιώτης Χατζηκυριακάκης χάρη στον οποίον ο Εθνικός κατέκτησε τέσσερα συνεχόμενα πρωταθλήματα ανδρών (1948–1951). Τη δεκαετία του '50 ο Εθνικός τερμάτιζε πολύ χαμηλά στο πρωτάθλημα κολύμβησης, δίνοντας μεγάλη βάση στο πρωτάθλημα υδατοσφαίρισης που γινόταν  παράλληλα με αυτό της κολύμβησης στο Ολυμπιακό Κολυμβητήριο του Ζαππείου. Παρά τη φτωχή πορεία στην κολύμβηση, ο Εθνικός διατήρησε τα σκήπτρα του πρωταθλητή υδατοσφαίρισης επί 18 συναπτά έτη και αήττητο 13 ετών δίχως ήττα σε αγώνα, με αθλητές από το τμήμα κολύμβησης. Στα μέσα προς τέλη της δεκαετίας του '60, ο Εθνικός τερματίζει τρίτος κάνοντας αξιοπρεπής εμφανίσεις αλλά αδυνατώντας να κοντράρει τους Ολυμπιακό και Παναθηναϊκό για τον τίτλο.

Στα επόμενα χρόνια, ο Εθνικός ανεβαίνει στο βάθρο στα τέλη του '70, με αρχές του '80, όπου θα κερδίσει και δύο πρωταθλήματα ανδρών το 1982 και 1983. Έπειτα και ειδικά από τη δεκαετία του '90, το τμήμα δεν είχε κάποια διάκριση, χάνοντας σε δυναμική. Από τα τέλη της πρώτης δεκαετίας της νέας χιλιετίας, ο Εθνικός θα παρουσιαστεί ανταγωνιστικός, τερματίζοντας δεύτερος από το 2009 έως το 2012, κερδίζοντας και ένα πρωτάθλημα ανδρών το 2010 νικώντας τον Ολυμπιακό και σπάζοντας το σερί πρωταθλημάτων ανδρών που είχε από το 1992. Στη δεκαετία του 2010, ο Εθνικός με αιχμή του δόρατος τον Κριστιάν Γκολομέεφ, θα πετύχει νίκες σε τελικούς και θα τερματίζει αρκετές φορές στην τριάδα και πάντα στην πρώτη εξάδα της βαθμολογίας.

## Θέσεις στην πρώτη τριάδα του πανελληνίου πρωταθλήματος
* 1926: **1η** (Πάνω από Πανελλήνιο ΓΣ)
* 1927: **1η** (Πάνω από ΟΣΦΠ)
* 1928: **2η** (Πίσω από Πανελλήνιο ΓΣ)
* 1930: **1η** (Πάνω από ΟΣΦΠ)
* 1931: **2η** (Πίσω από ΟΣΦΠ)
* 1933: **2η** (Πίσω από ΟΣΦΠ)
* 1934: **2η** (Πίσω από ΟΣΦΠ)
* 1936: **3η**
* 1937: **3η**
* 1947: **2η** (Πίσω από ΑΟ Παλαιού Φαλήρου) 
* 1948: **2η** (Πίσω από ΑΟ Παλαιού Φαλήρου) (1η στους άνδρες)
* 1949: **1η (1η στους άνδρες)** (Πάνω από ΟΣΦΠ)
* 1965: **3η**
* 1966: **3η**
* 1967: **3η**
* 1968: **3η**
* 1977: **3η (2η στους άνδρες)**
* 1979: **2η (2η στους άνδρες)** (Πίσω από ΟΣΦΠ)
* 1980: **2η (2η στους άνδρες)** (Πίσω από ΟΣΦΠ)
* 2009: **2η (2η στους άνδρες)** (Πίσω από ΟΣΦΠ)
* 2010: **2η (1η στους άνδρες)** (Πίσω από ΟΣΦΠ)
* 2011: **2η** (Πίσω από ΟΣΦΠ)
* 2012: **2η** (Πίσω από ΟΣΦΠ)
* 2013: **3η**
* 2014: **2η (3η στους άνδρες)** (Πίσω από ΟΣΦΠ)
* 2015: **3η (2η στους άνδρες)**
* 2016: **2η (2η στους άνδρες)** (Πίσω από ΟΣΦΠ)
* 2017: **3η (2η στους άνδρες)**
* 2018: **3η (2η στους άνδρες)**

## Τίτλοι
* **4** Πρωταθλήματα Ελλάδος Κολύμβησης γενικής βαθμολογίας: 1926, 1927, 1930, 1949
* **10** Πρωταθλήματα Ελλάδος Κολύμβησης Ανδρών: 1926, 1927, 1930, 1948, 1949, 1950, 1951, 1982, 1983, 2010
* **3** Πρωταθλήματα Ελλάδος Καταδύσεων (τότε μέρος του Πρωταθλήματος Κολύμβησης): 1933, 1947, 1949
* Ναυτικοί Αγώνες Πειραιώς (πολυνίκης σύλλογος): 1945

## Αξιόλογοι κολυμβητές–τριες
*  Κριστιάν Γκολομέεφ (2010–2022)
*  Ιωάννης Δέδες
*  Ιωάννης Μακρής
*  Πετρούτσος
*  Μαυρογιώργος
*  Ανδρέας Περδίκης
*  Παναγιώτης Χατζηκυριακάκης
*  Πέτρος Χατζηκυριακάκης
*  Ανδρέας Γαρύφαλλος
*  Δημήτρης Κουγεβετόπουλος
*  Θωμάς Καραλόγος
*  Κριστέλ Βουρνά
*  Στέργιος Μπίλας
*  Νόνη Δούνια
*  Αντώνης Τσώνος

## Παραπομπές


Κατηγορία:Εθνικός Πειραιώς
Κατηγορία:Ελληνικοί σύλλογοι κολύμβησης